
Изх. № …………………………………………
ДО

ОБЩИНСКИ СЪВЕТ 

ЗЛАТОГРАД

ДОКЛАДНА ЗАПИСКА

от Мирослав Митков Янчев – Кмет на Община Златоград

Относно: Информация, относно изпълнението на Културен календар на Община Златоград за 2025 г и Проект на програма за Културен календар на Община Златоград за 2026 година  

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Както всяка година и през 2025 – та Община Златоград включи разнообразни събития и прояви в своя културен календар. Реализирането на мероприятията цели да осигури развитието на културния живот в общината, създаването на условия за достъп до култура за местните жители и засилване интереса на туристите към местното културно-историческо наследство.

През 2025 година, традиционно, общината отбеляза Националния празник – 3 март, официалните празници - 24 май - Ден на светите братя Кирил и Методий, на българската азбука, просвета и култура и на славянската книжовност, 1 ноември – Ден на народните будители, празниците на населените места – Старцево, Долен и Ерма река. Образователни институции на територията на общината отбелязаха своите петдесет и сто годишни юбилеи – 100 години училищата в с. Старцево, с. Ерма река и с. Долен, 50 години детските градини в с. Старцево и с. Долен.
Празникът на Златоградското чеверме, проведен през месец май, с изцяло фолклорна програма, основно от родопски изпълнители, отново беше събитието, което предизвика най-голям интерес сред жителите и гостите на града, които успяха да се насладят на традициите и гостоприемството на златоградчани.

Делювите празници, по традиция, се проведоха през месец септември. Местните жители и гостите на града се включиха като участници в планираните мероприятия, като имаха възможността да изживеят емоцията от атмосферата на празника, който цели запазване на традициите за идните поколения, съхраняване на националната идентичност и популяризиране на Родопите като предпочитана дестинация за опознаване.  
За поредна година общината беше домакин и партньор в провеждането на Международната лятна академия за изкуство и млади таланти „Огънят на Орфей“, която предостави възможност за обучение, изява и творческо общуване на талантливи деца и младежи, в различни творчески класове, с преподаватели с богат професионален опит в сферата на музикалното и изобразителното изкуство. 

За богатата и атрактивна културна програма спомогнаха мероприятия като Бабинден в село Ерма река, концерт на самодейни състави от читалищата в общината, по повод 1 март – Ден на художествената самодейност, танцов фестивал по повод Еньовден - „Старо и младо играе, Старцево цяло се люляе!“, празник „НА ВЪРТЯНО КАФЕ В ЗЛАТОГРАД“, където беше демонстрирана автентичната златоградска технология за обработка, приготвяне и поднасяне на кафе, концерти и сценични изяви, организирани от местни граждански сдружения, много изяви на самодейните състави към читалищата в Община Златоград.  
В реализирането на културните дейности и инициативи в общината, активно се включиха: Етнографски ареален комплекс Златоград, читалища, училища и детски градини на територията на общината, Център за подкрепа за личностно развитие, Център за обществена подкрепа, граждански сдружения и др.
С настоящата докладна записка, предлагам на вашето внимание Проект на програма на Културен календар за 2026 година, който предвижда отбелязване на национални, официални и местни традиционни празници и други културни мероприятия. 
Във връзка с гореизложеното, ви предлагам следния проект за

РЕШЕНИЕ
Общински съвет Златоград, на основание чл. 21, ал.1, т.12 и т.23 и ал.2 от Закона за  местно самоуправление и местна администрация Общински съвет Златоград

РЕШИ:
I.Утвърждава Програма на Културен календар на Община Златоград за 2026 година, приложен към настоящото решение.


Приложение: Проект на Програма на Културен календар на Община Златоград за 2026 година
С уважение,

МИРОСЛАВ ЯНЧЕВ

Кмет на Община Златоград
КБ/ЛА



                             В Общинска администрация Златоград функционира  Система за  управление на качеството и информационната
                        сигурност, в съответствие с изискванията на стандартите ISO 9001:2008 и ISO 27001:2005. 

